Odd Sørli

For alpinisten Odd Sørli, se Odd Sørli (alpinist).

Odd Sørli (1912–1976) var en norsk motstandsmann under andre verdenskrig. Han gjorde tjeneste i Kompani Linge og ble for sin innsats tildelt Krigskorset, Norges fremste utmerkelse.

 Verdenskrigen 
Sørli mottok Krigskorset med sverd, Norges høyeste utmerkelse |thumb|150px
Etter det tyske angrepet på Norge 9. april 1940 deltok Sørli i kampen mot invasjonsstyrkene i Trøndelag. Han kom raskt med i motstandsarbeid og gikk i kurertrafikk mellom Norge og Sverige før han i 1941 kom over til Storbritannia. Han gikk der inn i de norske styrkene for å fortsette kampen og gjorde tjeneste i Norwegian Independent Company No. 1, senere kjent som Kompani Linge. Sørli fikk i oppdrag å organisere motstandsarbeid i Trøndelag, etablerte radiosendere og bygde ut Milorgs virksomhet i regionen.

Motstandsvirksomheten til Sørli og hans medarbeidere ble forsøkt rullet opp av Henry Rinnan og Sonderabteilung Lola. Flere ble tatt, men Sørli selv unngikk arrestasjon. Medlemmer av Sørlis familie ble arrestert og torturert og familien ble fratatt sitt hjem.«Sørli-familiens store krigstragedie», Adresseavisen, 12. desember 2007, s. 18. .

 Etter krigen 
Etter verdenskrigen ble Sørli og broren Kjell etterforskere i landssvikoppgjøret i Trondheim og fikk høsten 1945 blant annet i oppgave å avhøre Henry Rinnan. Sammen med sin bror utarbeidet han et manuskript basert på Henry Rinnans fortelling om sine aktiviteter under krigen.Lena Storvand: «Tortur og erotikk», Verdens Gang, 27. mai 2007, s. 44-45. Manuskriptet ble etter Sørlis død overlatt Norges Hjemmefrontmuseum. I 2007 ble det publisert i boken Rinnans testamente (Aschehoug). Da Rinnan ble henrettet i 1947 ledet Odd Sørli eksekusjonspelotongen.

Etter krigen var Sørli med i filmen Det grodde fram'' (1947) der han spilte seg selv.

Sørli var norsk mester i roing og orientering.«To trønderske Odd'er», Aftenposten, 15. april 2005, del 2, s. 14. Alpinisten Odd Sørli, sønn av Kjell Sørli, er oppkalt etter sin onkel. Han har også en veg i Trondheim oppkalt etter seg, Odd Sørlis veg.

 Utmerkelser 

I statsråd 26. mars 1943 ble Sørli tildelt Krigskorset med sverd for sin innsats. Det ble vedtatt å påføre diplomet begrunnelsen: «For fremrakende personlig krigsinnsats for Norges sak.»Erik Gjems-Onstad (red.): Krigskorset og St. Olavsmedaljen med ekegren, Oslo: Grøndahl Dreyer, 1995, s. 97. Han ble også tildelt Order of the British Empire og den amerikanske Frihetsmedaljen.

 Referanser 

Kategori:Medlemmer av Kompani Linge
Kategori:Krigskorset
Kategori:Honorære utnevnelser til Order of the British Empire
Kategori:Frihetsmedaljen
Kategori:Personer fra Trondheim kommune